Óhætt er að segja að þær hafi vakið þónokkra athygli á samfélagsmiðlum en bæði hafa fyrirtækin og viðskiptavinir verið dugleg að pósta myndum og frásögnum úr ferðalögunum saman . Í upphafi var Sigurður Jónsson , stofnandi og eigandi Aurora Arktika , skipstjórinn í þessum ferðum en undanfarin tvö ár hafa Ólafur Kolbeinn Guðmundsson , Hayat Mokhenache og Viðar Kristinsson einnig verið skipsstjórar í ferðunum . Inga Fanney hefur verið hlaupaleiðsögumaðurinn í öllum þessum ferðum hingað til , enda hennar ær og kýr . Hvað er hlaupaskútuferð ? „ Hlaupaskútuferð er samsetning þriggja orða sem eru hvert fyrir sig lýsandi fyrir sinn hluta fyrirbærisins : Hlaupa - skútu - ferð ( alag ) . Í hlaupaskútuferðum er ferðast með skútu á upphafsstað hlaups , hlauparar fara þar í land á léttabát og hlaupa um ákveðið svæði , ákveðna leið og hitta skútuna svo aftur á endastað hlaupsins . Oftar en ekki siglir skútan á milli fjarða og víkna á meðan hlauparar nota tvo jafnfljóta til að komast þangað . “ Hvað kom til að þú fórst að bjóða upp á þessar ferðir ? „ Ég hitti Sigurð Jónsson , skipstjóra , fyrir tilviljun á ferðakaupstefnu í Reykjavík þar sem ég var að kynna mitt fyrirtæki , Inga Fanney Travels , og Sigurður Jónsson sitt , Aurora Arktika . Þá hafði Aurora Arktika boðið uppá gönguferðir um friðland Hornstranda í fjölmörg ár en langaði til að bæta við upplifunum . Ég hafði jafnframt boðið uppá hlaupaferðir í mörg ár og langaði til að kanna nýja áfangastaði og útfærslur . Síðar sama ár fórum við saman í prufu ferð og þar sem það gekk ágætlega var ákveðið að bjóða fleirum með í för ári síðar . “ Inga Fanney rýnir í næstu skref með hlaupurum . Ljósmynd / Kelvin Trautman Hvernig er hefðbundinn dagur í hlaupaskútuferð ? „ Enginn dagur er dæmigerður í hlaupaskútuferð og ekkert plan er 100% heldur í hlaupaskútuferð . Því í óbyggðum verður að fara varlega og spila ferðina eftir veðri og vindum . Til dæmis í Hornstrandaferðinni 8. - 13. júlí í ár er stefnt að því að fara fyrsta dag siglandi frá Ísafirði í Hesteyrarfjörð og hlaupa aðeins um þar . Jafnframt nýtum við tímann til að skoða gamlar minjar frá hvalstöðinni , komum við í gamla læknishúsinu og könnum fornar slóðir . Það er hægt að stilla hlaupadagleiðirnar af í þessum firði og því er þetta góður staður til að hefja hlaupalegg ferðarinnar . Dæmigerður dagur í hlaupaskútuferð er að vakna í rólegheitum á bátnum , borða morgunmat og fara yfir plan dagsins . Því næst taka allir til við að undirbúa sig , fara í hlaupagallann , smyrja sér samlokur og undirbúa hlaupabakpokann . Þá skutlar skipstjórinn hópnum í land á léttabátnum sem tekur yfirleitt bara örfáar mínútur . Þar sem við byrjum við sjávarmál er mjög algengt að hlaup dagsins byrji á því að fara upp í móti og fer það eftir undirlendinu hvort hægt sé að hlaupa það eða ganga rösklega . Oftar en ekki liggja leiðirnar yfir í aðra vík eða annan fjörð og er því farið upp á fjall eða í fjallaskarð til að komast yfir . Þetta er ekki stanslaust hlaup , heldur er stoppað oft á leiðinni til að taka myndir , borða nesti , hlæja , dást og hvað sem okkur dettur í hug . Þegar á áfangastað er komið kemur skipstjórinn aftur að sækja okkur og flytur okkur um borð í skútuna þar sem flestir fá sér drykk og snarl , skipta um föt , hoppa í sjóinn , fara á kajak , stand up paddle board , leggja sig , lesa bók , taka myndir eða bara hvað sem fólki dettur í hug . Þá er kvöldmatur og farið yfir daginn og það sem er á dagskrá fyrir daginn eftir . Stundum er siglt og hlaupið , stundum er bara hlaupið . Stundum taka veðurguðirnir framfyrir hendurnar á okkur og beina okkur í aðra átt en við ætluðum , en það er einmitt það skemmtilega við þessa gerð af ferðalögum . “ Notaleg kvöldstund í skútunni . Ljósmynd / Kelvin Trautman Hvert er helst verið að fara í þessum ferðum ? „ Smám saman hefur hugmyndin þróast yfir á Grænland og verður nú í sumar farið fjórða árið í röð í hlaupaskútuferð á Austur Grænland . Þá fljúga flestir hlauparar til Kulusuk þar sem skútan bíður í höfninni og fara svo með henni í 8 daga um Austur Grænland , hlaupandi og siglandi . Grænland er vitanlega afskaplega stórbrotið og sérstakt og ekkert í líkingu við friðland Hornstranda að hlaupa í . Enda eru engir stígar , engar götur og engar leiðir . Hér fylgjum við hjartanu en fyrst og fremst þurfum við að gæta fyllsta öryggis því þetta er ekki eins og á Íslandi þar sem hægt er að ferðast án þess að óttast nein dýr . Á Austur Grænlandi geta verið ísbirnir og þarf leiðsögumaðurinn því að hlaupa með riffil sem allra sísta kost til að verja hlaupahópinn ef ferðalangar skyldu rekast á hann , en það hefur aldrei komið til þess hingað til . Svo eru stundum líka moskítóflugur , sem okkur Íslendingum finnst oft ólíklegt þar sem við erum svona nálægt , moskítólaus . Í fyrsta skipti verður boðið uppá hlaupaskútuferð á Suður Grænlandi í júní á þessu ári . Þá fljúga hlaupararnir til Narsarsuaq og hitta skútuna þar , ferðast á milli siglandi og hlaupandi . Þetta er í fyrsta skipti sem þessi ferð er farin en greinilega er mikil eftirvænting eftir henni þar sem hún er fullbókuð og sumir sem hafa komið ýmist í hlaupaskútuferðirnar á Hornströndum eða Austur Grænlandi sem vilja prófa þennan nýja áfangastað . “ Það borgar sig að fara vel búinn á land í Grænlandi ef ísbirnir skyldu láta sjá sig . Ljósmynd / Kelvin Trautman Hvað er svo framundan ? „ Það eru örfá sæti laus í hlaupaskútuferðina á Hornströndum 8. - 13. júlí í ár þar sem ég fer með Ólafi Kolbeini um friðlandið , hann siglir og ég hleyp . Þetta er í fyrsta skipti sem það eru fleiri íslenskir ferðamenn skráðir í hlaupaferð en erlendir ferðamenn . Suður Grænlands ferðin í júní er uppbókuð en tvö sæti eru ennþá laus í Austur Grænlands ferðinni 11. - 19. Ágúst í ár . Annars sigla Aurora og Arktika um norðlæg höf allan ársins hring og ég hleyp sjálf allan ársins hring um Ísland , Grænland og Færeyjar og eru frekari upplýsingar um það á vefsíðunni minni . Þeir sem vilja fylgjast frekar með hlaupaskútuævintýrum er bent á instagram síðurnar @auroraarktika og @ingafann .